AIESEC

Võimalused AIESEC-is

AIESEC pakub noortele võimalust olla maailmakodanik: võtta osa rahvusvahelistest tegevustest, ennast arendada ning saada vajalikke kogemusi ja oskusi. AIESEC võimaldab kolmel viisil arendada uusi oskusi ja suurendada oma teadmisi sama hästi kui professionaalse töökogemuse puhul.

Erialane praktika välismaal

Ülemaailmne praktikavahetusprogramm annab tudengitele ja äsja lõpetanutele võimaluse saada multikultuurses keskkonnas professionaalselt ja personaalselt arendav kogemus. See on väljakutse, mida pakuvad suuremad ja väiksemad ettevõtted üle maailma. Programm on suunatud professionaalsete oskuste arendamisele, püüdes samaaegselt vastu tulla ettevõtte tööjõu vajadusele.
Kestus: 6–18 kuud. Kulud: reisikulud; töötasu katab kohapealsed elamiskulud. Sobiva tööpakkumise leidmine ja valimisprotsessi läbimine võtab aega 2–7 kuud.
Saadaval on 16 valdkonna praktikavahetusprogrammi, mis varieeruvad turundus- ja finantsaladest meditsiini- ja insenerialadeni. Võta ühendust lähima kontoriga, et saada infot olemasolevatest pakkumistest.

Vabatahtlik töö välismaal

Ülemaailmne vabatahtlik programm annab noortele võimaluse arendada enda ettevõtlikku ja vastutustundlikku juhtimisoskust erinevate projektide abil. Vabatahtlik reisib üle maailma ning kogeb intensiivset kultuurilist õpet, töötades kogukonnaprojektides ja MTÜ-des, mis keskenduvad maailmaprobleemidele (haridus, säästlikud eluviisid, võrdõiguslikkus jne).
Kestus: 6–8 nädalat. Kulud: reisikulud; toit ja majutus on enamasti kaetud. Sobiva projekti leidmine võib võtta aega 2–4 kuud.

AIESEC-i liikmelisus

AIESEC-i liikmed usuvad, et ühiskond vajab juhte, kes on ettevõtlikud, mõistavad erinevaid kultuure ning on ühiskondlikult vastutustundlikud ja proaktiivsed. Selleks pakub AIESEC noortele võimalust saada juhtimiskogemust koos rahvusvahelise vabatahtliku või professionaalse töökogemusega. Õppida saab seda, kuidas juhtida projekte, meeskondi ja organisatsiooni ning seda nii kohalikul kui ka rahvusvahelisel tasemel koos noortega üle kogu maailma!
Iga aasta saab AIESEC-ist kogemuse enam kui 86 000 noort. Nende inimeste vahel valitseb uskumatult tihe side, kuna töötatakse ühe visiooni nimel, olles ise samal ajal üdini erinevad nii oma kultuuri kui ka tegevuste poolest. Juhtimine AIESEC-is pakub võimalust juba noorelt kogeda juhatuse taseme vastutust ning arendada endas personaalseid ja professionaalseid oskusi ja teadmisi, mis tulevikus igati kasuks tulevad. Selle kõige juuressaadtutvuda sadade noortega üle maailma ning luua eluaegseid sõprussidemeid.
Kestus: 6 nädalat kuni 12 kuud. Kandideerida saab kohaliku esinduse kaudu, mis on olemas nii Tallinnas kui ka Tartus. Töökirjeldused ja võimalused varieeruvad esinduseti
Rahvusvahelise organisatsiooni tööd juhitakse Hollandis Rotterdamis asuvast peakontorist. AIESEC Eesti peakontor on Tallinnas ning kohalikud kontorid asuvad Tallinnas jaTartus.
2010. aasta novembri seisuga hõlmab AIESEC üle 50 000 liikme 110 riigist, moodustades suurima noorte juhitava organisatsiooni maailmas. Organisatsioon on esindatud rohkem kui 1600 ülikoolis ning pakub igal aastal juhtimiskogemust ligi 10 000 inimesele, kellel on võimalus alustada projekti- või meeskonnajuhtimisega kohalikus komitees ja lõpetada organisatsiooni juhtimisega ülemaailmses juhatuses.
AIESEC-i põhitegevus on praktikavahetus kõigi liikmesriikide vahel. Aastas saadab AIESEC rohkem kui 10 000 tudengit ja ülikooli vilistlast välispraktikale.

Ajalugu

AIESEC loodi 1948. aastal Stockholmis. Algselt kuulus ühendusse seitse riiki: Belgia, Saksamaa, Prantsusmaa, Rootsi, Soome, Norra ja Holland. 1960. aastateks oldi laienetud Põhja-Ameerikasse, Aafrikasse, Lõuna-Ameerikasse, Aasiasse ja Austraaliasse.
AIESEC Eesti alustas tegevust 1989. aastal Tartus. 1993. aastal viidi peakontor üle Tallinnasse.
Algselt oli AIESEC vaid majandusüliõpilaste ühendus, kuid tänapäeval kuuluvad organisatsiooni kõik alla 30-aastased noored.

Tänapäev

AIESEC aitab tudengitel avastada ja arendada oma juhipotentsiaali. Igal aastal saab juhtimiskogemuse ligi 10 000 noort. Aastas toimub üle 470 rahvusvahelise konverentsi, kus osaleb ligi 75 000 üliõpilast.
AIESEC-i üks tegevusala on praktikavahetuse korraldamine kõigi liikmesriikide vahel. Praktikavaldkonnad jagunevad neljaks: majandus, tehnoloogia, haridus ja vabatahtlik töö. AIESEC-i andmebaasides on pidevalt vähemalt 10 000 praktikapakkumist. Praktika kestus varieerub 6 nädalast 18 kuuni.

Struktuur

AIESEC-i kõrgeim juhtorgan on AIESEC International. Igas liikmesriigis on oma juhtkond (Members Committee) ning riikide suuremate kõrgkoolide juures või ülikoolilinnades asuvad kohalikud üksused.

Partnerid Eestis

AIESEC-i partnerid Eestis on Coca Cola HBC, Põltsamaa Felix, Valio, CVO Recruitment & Simplika, Mercuri International, Huhtamaki.